
בבית-המשפט המחוזי בבאר-שבע

[14.6.2000]

לפני השופט ב' אזולאי
הנתבעים 10-2 הינם בנים ובני-זוג של בנים של חברים באגודה השיתופית תלמי בילו, המשיבה 1 (להלן – האגודה). הנתבעים אינם מתגוררים במושב, אך לטענתם מצפים מזה זמן רב לקבל נחלות במושב. במהלך השנים נתקבלו הנתבעים כחברים במשיבה 1. התביעה הינה למתן פסק-דין הצהרתי, לפיו הנתבעים חדלו מלהיות חברים במשיבה ולפיכך אינם רשאים להשתתף בבחירות לוועד האגודה ומוסדותיה. הדיון נסב על השאלה אם מוסמך בית-המשפט המחוזי לדון בעניין, אם לגופו של עניין מתקיימים בנתבעים התנאים הקבועים בתקנון האגודה, המאפשרים למי שאינם מתגוררים באגודה להיות חברי האגודה ובמיוחד אם מתקיימים התנאים כי נהגו במשיבים כמי שהם חברי האגודה, או כמי שחושבים להתיישב במושב.

בית-המשפט המחוזי פסק:נ
א.
הסמכות המינהלית של רשם האגודות השיתופיות, כולל הסמכות לתיקון פנקס החברים של האגודה לפי תקנה 6(א) לתקנות האגודות השיתופיות (חברות), תשל"ג1973-, כפופה, על-פי ההלכה הנוהגת היום, לביקורת שיפוטית של בית-המשפט המחוזי, בדומה לנושאים מינהליים אחרים שלגביהם נקבע בפסיקה שמוסמך בית-המשפט המחוזי לדון בהם (123א).

ב.
(1)
בפרשנות פקודת האגודות השיתופיות והתקנות יש להקפיד על קיום מדוקדק של כללי החוק והתקנות ביחס להענקת זכויות של חברות באגודה, העשויות להיות בעלות ערך כלכלי רב. יש להימנע מפגיעה בזכויות מוקנות, ככל שמדובר בהפסקת חברות של אנשים שזכו כדין למעמד של חברי האגודה (123ז). 


(2)
הוראת תקנה 2א לתקנות האגודות השיתופיות מאפשרת לראות אדם כחבר האגודה במקרה בו "נהג אדם ונהגו בו כחבר האגודה במשך תקופה סבירה לפי נסיבות הענין", גם אם לא התקבל כחבר האגודה בדרך הקבועה בתקנות האגודה. הוראה זאת יכולה לשמש כלי להגמשת התנאים המאפשרים קבלת חבר כחבר האגודה, או להימנעות מהפסקת חברות באגודה, גם במקרים בהם מתקיימים התנאים הרגילים שיכולים לגרום להפסקת חברות באגודה על-פי תקנות האגודה. אולם, גם הוראה זאת אינה יכולה לרוקן את תנאי החברות מתוכן, ויש לצקת לתוכה תוכן ממשי (124ג).


(3)
במקרה דנן לא התקיים כל תנאי בסיסי המאפשר לראות את הנתבעים כחברי האגודה. אין לראות את הנתבעים כחברים על-פי סעיף 1(ב)(2) לחלק ב' לתקנון המאפשר לקבל כחבר האגודה "איש החושב להתיישב במושב", שכן אין די באמירה ערטילאית כי המועמד לחברות "חושב להתיישב במושב". מחשבה זאת צריכה להיות מלווה באפשרות ממשית להתיישב במושב תוך זמן סביר. במקרה דנן, חלף זמן רב ללא כל מימוש של המחשבה, ולא הוכחה גם אפשרות סבירה של מימוש המחשבה בעתיד הנראה לעין. לפיכך אין לראות את הנתבעים כמי שחשבו להתיישב במושב, או כמי שעדיין "חושבים להתיישב במושב" (124ה – 125ב).


(4)
בנסיבות העניין, אין גם אפשרות לראות את הנתבעים כמי שנהגו וכמי שנהגו בהם כחברי האגודה במשך תקופה סבירה. ביטוי ממשי לכך שנהגו באדם כחבר האגודה צריך להתבטא במרכיבים חיוניים המאפיינים את התנהגות חברי האגודה, כמו השתתפות בזכויות ובחובות החברים, השתתפות בתשלום המס, מגורים במושב או כוונה ממשית וריאלית להתגורר במושב תוך זמן סביר ומרכיבים שיש בהם כדי לאפיין את ההתנהגות בפועל של חברי המושב. במקרה דנן, הביטוי היחידי לכך שנהגו בנתבעים כחברי המושב היה בכך שאפשרו להם להשתתף בבחירות לוועד האגודה, כאשר הדבר שירת את האינטרסים של המועמדים הממשיים לחברות בוועד האגודה (124ה, 125ג, 125ז).

חקיקה ראשית שאוזכרה:ב
–
פקודת האגודות השיתופיות, סעיף 34.

–
חוק בתי משפט לענינים מינהליים, תש"ס2000-, סעיף 5(2).

חקיקת משנה שאוזכרה:ו
–
תקנות האגודות השיתופיות (חברות), תשל"ג1973-, תקנות 2א, 5, 5(א)(3), 5(א)(4), 6(א), 6(ג)(1), 6(ג)(2).

פסקי-דין של בית-המשפט העליון שאוזכרו:נ
[1]
בג"ץ 987/94 יורונט קווי זהב (1992) בע"מ נ' שרת התקשורת, פ"ד מח(5) 452.

[2]
בג"ץ 3477/95 בן-עטייה נ' שר החינוך, התרבות והספורט, פ"ד מט(5) 1.

[3]
בג"ץ 389/80 דפי זהב בע"מ נ' רשות השידור, פ"ד לה(1) 421.

[4]
בג"ץ 1921/94 סוקר נ' הוועדה לבנייה למגורים ולתעשיה, מחוז ירושלים, 
פ"ד מח(4) 237.

[5]
רע"א 1287/92 בוסקילה, ראש המועצה הדתית טבריה נ' צמח, פ"ד מו(5) 159.

[6]
בג"ץ 1438/98 התנועה המסורתית נ' השר לענייני דתות, פ"ד נג(5) 337.

פסקי-דין של בתי-המשפט המחוזיים שאוזכרו:ב
[7]
ה"פ (ת"א) 677/96 גולדמן נ' מעונות עובדים (לא פורסם).
ספרים ישראליים שאוזכרו:ו
[8]
ס' אוטולנגי אגודות שיתופיות – דין ונוהל (כרך א, תשנ"ה).

[9]
י' זמיר הסמכות המינהלית (כרך א, תשנ"ו).

תביעה למתן צו הצהרתי. התביעה נתקבלה.
אבי משעלי – בשם התובע;

מנחם צוקר – בשם הנתבע 1;

איתן יוגב – בשם הנתבעים 8-4, 10.
חקיקה שאוזכרה: 

פקודת האגודות השיתופיות: סע'  34
חוק בתי משפט לענינים מינהליים, תש"ס-2000: סע'  5(2)
תקנות האגודות השיתופיות (חברוּת), תשל"ג-1973: סע'  2א, 5, 5(א)(3), 5(א)(4), 6(א), 6(ב), 6(ג), 6(ג)(1), 6(ג)(2)
ספרות:
י' זמיר, הסמכות המינהלית (תשנ"ו)

פסק-דין
השופט ב' אזולאי

1.
מדובר בתביעה למתן פסק-דין הצהרתי, לפיו הנתבעים 10-2 חדלו מלהיות חברים באגודת תלמי בילו, הנתבעת 1 (להלן – האגודה), ולפיכך אינם רשאים להשתתף בבחירות לוועד האגודה ומוסדותיה. 

2.
בשנת 1975 התקבלו הנתבעים 8-7 כחברי האגודה, בעוד שיתר הנתבעים התקבלו כחברי האגודה בשנת 1982. 

הנתבעים אינם מתגוררים במושב, אך במשך השנים הצביעו בבחירות לוועד האגודה ומוסדותיה. 

בשנת 1994 פנו שני חברים – נפתלי שימן ושמואל בנימיני, אחיו של התובע, אל רשם האגודות השיתופיות (להלן – רשם האגודות) וערערו בפניו על הכללתם של כמה חברים ברשימת החברים ובעלי זכות בחירה באגודה, ביניהם הנתבעים 2, 9 ו10- וכמה חברים נוספים. 

רשם האגודות דחה את פנייתם של נפתלי שימן ושל שמואל בנימיני וברשימת החברים שפרסם נכללים בני-הזוג הנתבעים, כולל הנתבעים 2, 9 ו10-. 

בעקבות פנייה שנעשתה בשנת 1996 לרשם האגודות, צורפו נשות החברים כחברות האגודה, גם הנתבעות 3 ו5-. 

3.
לטענת התובע:נ 

על-פי תקנה 6 לתקנון האגודה, נפסקת חברותו של חבר האגודה במקרים הבאים:ב 

"6.
...

(ב):ו
בעוקרו את מושבו מהמושב. 

(ג):נ
בחדלו להחזיק בהון האגודה את החלק הנדרש. 

(ד):ב
בחדלו לעסוק בתוצרת חקלאית באזור פעולת האגודה.

...

(ז):ו
אם... או חדל לשווק דרך האגודה". 

לאור זאת, צריך היה ועד האגודה להודיע לנתבעים 10-2 על הפסקת חברותם באגודה, לאור העובדה כי לא התגוררו במושב, לא החזיקו בהון האגודה, לא עסקו בחקלאות ולא בתוצרת חקלאית, ולא שיווקו את תוצרתם דרך האגודה. 

4.
לטענת הנתבעים:נ 

(א)
לפי סעיף 1(ב)(2) לחלק ב' לתקנון האגודה, כשיר להיות חבר באגודה גם אדם החושב להתיישב במושב. 

(ב)
עניין זה נדון בפני רשם האגודות, שקבע כי אין כל קשר בין זכות לנחלה ובין חברות באגודה, ולאור סעיף 2א לתקנות האגודות השיתופיות (חברות), תשל"ג1973- (להלן – תקנות האגודות השיתופיות) יש לראות כחבר האגודה גם אדם שנהגו בו כחבר, אף אם אינו עומד בתנאי התקנון. 

5.
מטעם התובע הובאו הראיות שלהלן:ב 

(א)
תצהירו של התובע, בנימין בנימיני, בו הוא הצהיר כי הנתבעים עקרו את מושבם מהמושב למקומות אחרים מזה כ10- שנים, חדלו מאז לעסוק בתוצרת חקלאית, אינם מחזיקים בהון האגודה, אין להם חלק בחובותיה, אינם מייצרים ואינם משווקים תוצרת חקלאית דרך האגודה. 

בחקירתו הנגדית אמר בנימיני, כי כ80%-70%- מהחברים עוסקים בחקלאות באופן מלא או חלקי. 

ביחס לשיווק המאורגן אמר העד כי שיווק מאורגן מתקיים רק לגבי הדברים המשותפים של האגודה. 

לגבי הפנייה לרשם האגודות משנת 1994 אמר העד, כי רשם האגודות אמר שאינו יכול למחוק בעצמו את הנתבעים מרשימת החברים, ויש לפנות בעניין זה לבית-המשפט. 

לשאלה מדוע השתהה התובע בפנייתו לבית-המשפט, השיב כי הייתה כל הזמן הסכמה להפסיק את חברותם של הנתבעים באמצעות ועד האגודה, אך דבר זה לא נעשה, ולכן נעשתה הפנייה לבית-המשפט.

לשאלת בית-המשפט אמר העד, כי בבחירות קודמות חלק מהנתבעים השתתפו בהצבעה וחלקם לא השתתפו. 

(ב)
תצהירו של נתנאל שימן, בו אמר כי היה מועמד לחברות בוועד בבחירות שהיו אמורות להתקיים ביום 15.7.1999. 

לדבריו כל הנתבעים, למעט הנתבעת 3, הינם בנים להורים שהם בעלי נחלה במושב, אך לא היה בכך כדי להקנות להם זכות להיות חברים באגודה. 

כדוגמה לכך הצביע נתנאל שימן על בני אלימי ומרדכי גורמו, שהם בנים להורים בעלי נחלה במושב, ומרדכי גורמו אף בנה יחידת מגורים במושב ומתגורר בה מאז ומתמיד, ולמרות זאת לא התקבלו כחברים באגודה. 

ביחס לנתבעים 10-2 אמר, כי הם לא גרו מעולם במושב, אינם עוסקים בחקלאות, אין נוהגים בהם כחברים, אין להם כרטיס חובות וזכויות, לא מחייבים אותם בהוצאות שוטפות או חד-פעמיות ואינם מקיימים חובתם לתשלום מסים לפי תקנה 4 לתקנון האגודה, וזאת למרות החלטה של המשקם, המחייבת גביית מסים מכל חבר באגודה. 

ביום 17.2.1995 פנה נתנאל שימן בכתב לרשם האגודות, וביקש לדעת את עמדתו בעניין זה, אך פנייתו לא נענתה. גם פנייתו לרשם האגודות מיום 16.8.1998 לא נענתה.

כמו כן אמר נתנאל שימן, כי הנתבעים 9 ו10- מכרו את נחלתם לאחרים לפני כ4- שנים, ובכך גילו את רצונם שאין הם מעוניינים להשתקע במושב. 

בחקירתו הנגדית אמר העד, כי להערכתו, כשליש מחברי האגודה אינם עוסקים בשום צורה בחקלאות. 

ביחס לערעור שהגיש אחיו, נפתלי שימן, לרשם האגודות, אמר העד כי התוצאה הייתה שחלק מאלה שלגביהם הוגש הערעור, הוצאו מהרשימה כחברים, וחלקם נשארו ברשימה; הסיבה לכך הייתה, לדבריו, ששמואל בנימיני, שהגיש את הערעור, הסיר את הבקשה לביטול חברותם של אותם חברים; לדבריו לא הייתה סיבה לערער על כך, הואיל והם התחייבו לגור במושב. 

6.
מטעם הנתבעים הובאו הראיות שלהלן:ו 

(א)
תצהירו של ניסן ללזרי, יו"ר ועד הנהלת האגודה משנת 1991 וחבר האגודה משנת 1974. 

לדבריו, בשנת 1994 פנו שני חברים, נפתלי שימן ושמואל בנימיני, לרשם האגודות ובעקבות הפנייה נתן הרשם צו לפי תקנה 6(א) לתקנות האגודות השיתופיות, בו הורה לתקן את פנקס חברי האגודה כך שהנתבעים 2, 4, 6, 7, 8, 9 ו10- נכללו בפנקס החברים של נתבעת 1. 

בעקבות החלטת הרשם הודיע המתלונן לרשם כי הוא מסיר את הערעור נגד החברים:נ יואב חביבי, ברוך קלימי, ראובן ללזרי, גדעון ללזרי ואליהו קלימי שנכללו בפנקס החברים.

כל המשיבים הינם בנים של חברים באגודה או בני-זוג של חברים, והם מצפים מזה זמן רב לקבל נחלות במושב ולהתיישב בו.

לפי סעיף 1(ב)(2) לחלק ב' לתקנון האגודה כשיר להיות חבר באגודה אדם "החושב להתיישב במושב". 

כמו כן טען ניסן ללזרי בתצהירו, כי לפי תקנה 5(א)(3) לתקנות האגודות השיתופיות אובדן הסגולות הדרושות לחברות אינו מתרחש באופן אוטומטי, והוא מתקיים רק לאחר שוועד הנהלת האגודה, או רשות אחרת שנקבעה לכך בתקנון האגודה, קבעה את הדבר, בהתאם להוראות התקנות. 

בחקירתו הנגדית אמר העד, כי הסיבה לכך שהנתבעים לא גרו במושב הייתה שלא הייתה להם אפשרות לכך, הואיל ולא היו משקים פנויים במושב, ולכן חברותם לא הופסקה. 

הוריהם של הנתבעים גרים במושב, ובנחלות ההורים לא ניתן לקנות משקים חקלאיים, אף שניתן לבנות בתים למגורים. 

כמו כן אמר העד, כי יש מגרשים בתכנית "בנה ביתך", אך הדבר לא קשור לחברות האגודה, וכל בן מושב יכול לרכוש מגרש. 

מאז שנת 1984 לא התקבלו חברים חדשים לאגודה. 

כמו כן אישר העד, כי אין לנתבעים זכויות וחובות באגודה, פרט לזכות לבחור ולהיבחר. 

בנוסף על כך התייחס העד לנחלות המיועדות להעברה במושב, ואמר כי שתי נחלות מיועדות למכירה ו10- נחלות מיועדות לבני מייסדים, אך יכול להיות שיצטרכו למכור יותר נחלות, הואיל והתמורה שתתקבל ממכירת שתי הנחלות לא תספיק לכיסוי חובות המושב. 

לשאלת בית-המשפט השיב העד, כי החלטת המשקם (ת1/) לפיה יימכרו נחלות לכיסוי החובות נוגעת לא רק לחובות הזכאים אלא גם לחובות לסוכנות. 

(ב)
תצהיריהם של הנתבעים 10-5, בהם נאמר כי הם התקבלו כחברי אגודה, ומכוח חברותם באגודה היו רשאים לבחור ולהיבחר.

כמו כן נאמר בתצהירים כי הם הביעו את רצונם לקבל נחלות במושב. 

7.
בסיכומיו טען בא-כוח התובע:ב 

(א)
חברותם של הנתבעים נפסקת לפי סעיף 5 לתקנות האגודות השיתופיות, בו נאמר:ו 

"5.  (א)
חברותו של אדם באגודה תפקע במקרים אלה:נ 

...

(3)
אם חדלו בו הסגולות הדרושות לחברות לפי תקנות האגודה, ועד ההנהלה של האגודה, או רשות אחרת שלה שנקבעה לכך בתקנות האגודה, קבעה זאת בהתאם להוראות התקנות. 

(4)
אם נתקיימו בחבר תנאים על פי הוראות תקנות האגודה לפקיעת החברות מאליה".

(ב)
חברותם של הנתבעים נפסקה לפי הוראת תקנה 6(ב) לתקנון האגודה לפיו "חברותו של החבר נפסקת בעקרו את מושבו מהמושב". 

כל הנתבעים עקרו מהמושב עם נישואיהם או בסמוך לאחר מכן. כמו כן הייתה להם אפשרות לבנות בתי מגורים בנחלות ההורים, ולא עשו כן. 

(ג)
גם לפי הוראת סעיף 6(ג) לתקנון האגודה נפסקת חברותם של הנתבעים, הואיל ואינם עוסקים בחקלאות. 

(ד)
החברות לפי סעיף 6 לתקנון האגודה השיתופית נפסקת מאליה, כאשר אין מחלוקת עובדתית לגבי קיום התנאים המפורטים בסעיף. 

(ה)
סעיף 6(ג)(2) לתקנות האגודות השיתופיות קובע מפורשות כי כאשר מדובר במושב עובדים:ב 

"...לא יראה הרשם אדם כחבר אלא אם הוא גר בתחום מושב העובדים דרך קבע והוא אחד מאלה:ו
...

(ג)
בן משפחתו של בעל משק... העובדים דרך קבע באותו משק...

(ד)
בעל זכויות... ביחידת מגורים נפרדת שאינה מהווה חלק ממשק חקלאי, הגרים בה, דרך קבע, לפחות חמש שנים...". 

משלא התקיים בנתבעים אף תנאי מהתנאים האמורים, ניתן לקבוע שטעה רשם האגודות כאשר ראה בהם חברים. 

(ו)
להחלטת הרשם משנת 1994 אין מעמד כלפי התובעים, הואיל והתובעים לא היו צד להליך אצל הרשם והחלטתו ניתנה במסגרת פנייה של חברי אגודה אחרים, אשר מחקו את ערעורם כלפי הנתבעים. 

(ז)
אין לקבל את טענת הנתבעים כי יש לראותם כחברים באגודה לפי סעיף 2א לתקנות האגודות השיתופיות מכוח העובדה כי הם התנהגו כחברים ונהגו בהם כחברים באגודה, הואיל ובפועל הם לא התנהגו ולא נהגו בהם כחברים, פרט למימוש הזכות לבחור. 

(ח)
הנתבעים לא יכולים להסתמך על האמור בתקנה 1(ב)(2) לחלק ב' של תקנון האגודה ולבסס את זכותם לחברות במושב על מחשבתם להתיישב במושב, הואיל וסעיף זה קובע 7 תנאים מצטברים על-מנת שאדם יוכל להיות כשיר כחבר האגודה, בעוד שבמקרה זה לא מתקיימים יתר התנאים הדרושים. 

כמו כן, מדובר בהצהרה סתמית של הנתבעים שבכוונתם לגור במושב ולא הובאה כל ראיה על כוונה ממשית כזאת. 

8.
בסיכומי בא-כוח הנתבעת 1 נטען:

(א)
החלטת רשם האגודות, שהחליט לדחות את דרישת החברים לסלק את הנתבעים מהאגודה, מהווה מעשה בית-דין כלפי התובע, הן מכוח היותו חבר באגודה והן לאור העובדה שהוא היה נוכח בדיון לפני רשם האגודות. 

(ב)
פקודת האגודות השיתופיות ותקנות האגודות השיתופיות לא קבעו פרוצדורה של ערעור או ערר על החלטת רשם האגודות, ולאור זאת הדרך היחידה לתקוף את החלטת רשם האגודות הינה בדרך של הגשת עתירה לבית-המשפט הגבוה לצדק. 

(ג)
גם אם מוסמך בית-משפט זה לדון בעניין, יש לדחות את התביעה בגין השיהוי הרב בהגשתה. 

(ד)
הוראות תקנון האגודה לפיה נפסקת חברותו של החבר "בעקרו את מושבו מהמושב" יכולה להתייחס לאדם שהתגורר במושב אך "עקר" את מושבו ממנו, ולא לאדם שנתקבל כחבר במושב מכוח העובדה שהוא "חושב להתיישב במושב" כהוראת סעיף 1(ב)(2) לחלק ב' לתקנון. 

(ה)
המקרים המנויים בתקנה 6 לתקנון האגודה אינם יוצרים הפסקת חברות אוטומטית, שאם לא כן גם מי שחדל לעסוק בתוצרת חקלאית צריך להימחק מרשימת החברים לאור הוראת סעיף 6(ד) לחלק ב' לתקנון האגודה. 

לצורך הפסקת החברות בהתאם לתקנה 5(א)(3) לתקנות האגודות השיתופיות יש צורך בהחלטה של ועד הנהלת האגודה, בעוד שבמקרה זה לא הייתה החלטה כזאת. 

(ו)
אין להסתמך על הוראת סעיף 6(ג)(1) לתקנות האגודות השיתופיות, הקובעת כי לצורך תיקון פנקס החברים של האגודה רשאי רשם האגודות לראות כחבר רק אדם שגר דרך קבע בתחום המושב, שכן הוראת סעיף זה מתייחסת רק לחברי אגודה שנרשמו מכוח תקנה 2א לתקנות האגודות השיתופיות, המתייחס למקרה בו "נהג אדם ונהגו בו כחבר האגודה במשך תקופה סבירה לפי נסיבות הענין...". 

(ז)
כל הנתבעים הינם בנים של חברים באגודה או בני-זוג של חברים, המצפים מזה זמן רב לקבל נחלות במושב ולהתיישב בו, ואין מדובר בכוונה סתמית כפי שטען בא-כוח התובע. 

(ח)
יש לדחות את התביעה הואיל והיא נגועה בפגם של "מניעות מחמת התנהגות"; התובע הסכים בעבר להשתתפות הנתבעים בבחירות, בהן הוא עצמו היה מועמד, ורק ערב הבחירות האחרונות, אשר אף בהן היה מועמד, מצא לנכון לדרוש את סילוקם של הנתבעים מחברות באגודה. 

9.
לטענת בא-כוח הנתבעים 10-4:

(א)
גם אם יחליט בית-המשפט כי התובע רשאי לפנות לבית-משפט זה על דרך של "תקיפה עקיפה של החלטת רשם האגודות השיתופיות", צריך היה התובע לצרף את רשם האגודות ולקבל את תגובתו. 

(ב)
קיימת חזקה שבחוק לגבי נכונות הרישום בפנקס החברים של אגודה רשומה, מכוח סעיף 34 לפקודת האגודות השיתופיות, ונטל ההוכחה לסתירת החזקה מוטל על התובע. 

(ג)
הנתבעים 10-4 חזרו על טענות נתבעת 1 ביחס לקיומו של מעשה בית-דין מכוח החלטת רשם האגודות משנת 1994 וביחס לשיהוי בהגשת הבקשה. 

(ד)
כל הנתבעים מתכוונים להתיישב במושב, וממתינים לכך שיוקצו להם נחלות במושב. הסיבה היחידה לכך שלא התיישבו במושב עד כה הינה חוסר האפשרות לקבל נחלות. 

(ה)
כפי שהעידו הנתבעים, התובע פועל משיקולים פוליטיים וממניעים אישיים, ומבקש להוציא חברים שאינם נמנים על מחנהו. 

10.
בהחלטה מיום 4.4.2000 נמסרה הודעה לרשם האגודות באמצעות נציג היועץ המשפטי לממשלה על-מנת לשקול אם ברצונם להתייצב ולטעון בהליך.

בהודעה שנתקבלה משאיר רשם האגודות לשיקול-דעתו של בית-המשפט את הקביעה אם יש לעדכן בשנית את פנקס החברים. 

11.
השאלה הראשונה העומדת לדיון היא, אם מוסמך בית-משפט זה לדון בעניין. 

בכל הנוגע לתקיפת פסקי בוררות שניתנו על-ידי רשם האגודות או על-ידי בורר שנתמנה על-ידי רשם האגודות נקבע בפסיקה שניתנה עד כה, שעל-אף העובדה שראוי לתקן את החוק ולהעביר את הסמכות בעניין זה לבית-המשפט המחוזי, אין מקום לעשות כן ללא תיקון חקיקתי (ה"פ (ת"א) 677/96 גולדמן נ' מעונות עובדים [7]; בג"ץ 987/94 יורונט קווי זהב (1992) בע"מ נ' שרת התקשורת [1]; בג"ץ 3477/95 בן-עטייה נ' שר החינוך, התרבות והספורט [2]; בג"ץ 389/80 דפי זהב בע"מ נ' רשות השידור [3]; פרופ' ס' אוטולנגי אגודות שיתופיות – דין ונוהל (כרך א) [8], בעמ' 121-120). 

בינתיים התקבל חוק בתי משפט לענינים מינהליים, תש"ס2000-, בו ניתנה לבית-המשפט המחוזי בשבתו כבית-משפט לעניינים מינהליים הסמכות לדון בערעור על החלטת רשם האגודות השיתופיות לפי פקודת האגודות השיתופיות, למעט בענייני פירוק, בוררות ועיקול זמני (סעיף 5(2) לחוק), אך חוק זה עדיין לא נכנס לתוקף ואינו חל על העניין נשוא הדיון. 

מאידך גיסא, יכול להיות בחוק זה כדי להצביע על מגמת המדיניות המשפטית ביחס לנושאים שניתן להעביר על-פי הפסיקה לבית-המשפט המחוזי. 

בכל הקשור להפעלת סמכות מינהלית של רשם האגודות, כולל הסמכות לתיקון פנקס החברים של האגודה לפי תקנה 6(א) לתקנות האגודות השיתופיות, נראה לי שעל-פי ההלכה שבתוקף כיום יכולה סמכות זאת להיות כפופה לביקורת שיפוטית של בית-המשפט המחוזי, בדומה לנושאים מינהליים אחרים שלגביהם נקבע בפסיקה שמוסמך בית-המשפט המחוזי לדון בהם (י' זמיר הסמכות המינהלית (כרך א) [9], בעמ' 74; בג"ץ 1921/94 סוקר נ' הוועדה לבנייה למגורים ולתעשיה, מחוז ירושלים [4]; רע"א 1287/92 בוסקילה, ראש המועצה הדתית טבריה נ' צמח [5]; פרופ' ס' אוטולנגי בספרה הנ"ל [8], בעמ' 122-121). 

נוסף על כך, אין לשלול אפשרות שהחלטת רשם האגודות הייתה יכולה להיות נכונה או שגויה בשעתה, הואיל ורשם האגודות סבר אז, בצדק או שלא בצדק, שיש עדיין משמעות ממשית לכך שהנתבעים, שנכללו בפנקס החברים, חשבו באופן ממשי להתיישב במושב, בעוד שכיום ניתן לקבוע, שבהיעדר כל אפשרות ריאלית להעניק להם יחידת משק במושב אין כל משמעות ממשית ל"מחשבתם" להתיישב במושב. 

גם הודעת רשם האגודות, כי הוא משאיר לשיקול-דעת בית-המשפט את הקביעה אם יש לעדכן בשנית את פנקס הבוחרים, תומכת באפשרות ששאלה זאת עדיין פתוחה מבחינתו. 

כמו כן טוענים הנתבעים, שאף לו היה ניתן לקבל את הנתבעים כחברים באגודה, התקיימו התנאים על-פי תקנון האגודה הגורמים להפסקה אוטומטית של החברות באגודה לפי תקנה 6(ב) לחלק ב' לתקנון האגודה, בו נאמר שחברות של החבר "נפסקת בעקרו את מושבו מהמושב", ולאור זאת מוסמך בית-משפט זה להצהיר על מצב קיים, לפיו הנתבעים אינם חברי האגודה. 

לאור זאת נראה לי שמוסמך בית-משפט זה לדון בעניין, תוך התייחסות לכל העילות הנטענות על-ידי הנתבעים. 

12.
לגוף העניין, נראה לי שהרציונל העיקרי שיש בו כדי להנחות ביחס לפרשנות הפקודה והתקנות לעניין זה הוא הצורך להקפיד על קיום מדוקדק של כללי החוק והתקנות ביחס להענקת זכויות של חברות באגודה, שיכולות להיות כיום בעלות ערך כלכלי רב, והשיקול של הימנעות מפגיעה בזכויות מוקנות ככל שמדובר בהפסקת חברות של אנשים שזכו כדין למעמד של חברי האגודה. 

כמו כן, יש לתת את הדעת על האופי המשתנה של מסגרת ההתאגדות השיתופית במושבים, כאשר חלק מהתנאים הקבועים בתקנון כתנאי לחברות במושב, כמו העיסוק בפועל בחקלאות והשיווק המאורגן של התוצרת החקלאית, הפסיקו להיות נחלת הכלל במושבים המאוגדים באגודות שיתופיות, ולאור זאת יש לתת את הדעת על דרך הפרשנות הראויה ביחס לתנאים החיוניים להענקת חברות באגודות שיתופיות במושבים והתנאים בהם מופסקת חברותם של חברי אגודות שיתופיות, להבדיל מתנאים אחרים, שלגביהם ניתן לנהוג בגמישות, בהתחשב בצורכי השעה, הן ביחס לקבלת חברים לאגודה והן ביחס להפסקת חברותם של חברים באגודה או הימנעות מלהפסיק את החברות באגודה. 

מבחינה זאת, הוראת תקנה 2א לתקנות האגודות השיתופיות מאפשרת לראות אדם כחבר האגודה במקרה בו "נהג אדם ונהגו בו כחבר האגודה במשך תקופה סבירה לפי נסיבות הענין...", לפיו ניתן לראות אדם כזה כחבר האגודה גם אם לא התקבל כחבר האגודה בדרך הקבועה בתקנות האגודה. 

הוראה זאת יכולה לשמש כלי להגמשת התנאים המאפשרים קבלת אדם כחבר האגודה או להימנעות מהפסקת חברות באגודה, גם במקרים בהם מתקיימים התנאים הרגילים שיכולים לגרום להפסקת חברות באגודה על-פי תקנות האגודה. 

מאידך גיסא, גם הוראה זאת אינה יכולה לרוקן את תנאי החברות מתוכן, ויש לצקת לתוכה תוכן ממשי ביחס לשאלה אם מדובר במקרה בו "נהג אדם ונהגו בו כחבר האגודה במשך תקופה סבירה". 

13.
במקרה זה, לאחר עיון בחומר הראיות ובטענות הצדדים, נראה לי כי לא התקיים כל תנאי בסיסי המאפשר לראות את הנתבעים כחברי האגודה.

הטענה כי ניתן לראות את הנתבעים כחברים על-פי סעיף 1(ב)(2) לחלק ב' לתקנון המאפשר לקבל כחבר האגודה "איש החושב להתיישב במושב" אינה נראית לי. 

מבחינה זאת, לא די באמירה ערטילאית שהמועמד לחברות "חושב להתיישב במושב". מחשבה זאת צריכה להיות מלווה באפשרות ממשית להתיישב במושב תוך זמן סביר. 

במקרה זה, הזמן הרב שחלף ללא כל מימוש של המחשבה והיעדר אפשרויות להצביע על אפשרות סבירה של מימוש המחשבה בעתיד הנראה לעין, אינם מאפשרים לראות את הנתבעים כמי שחשבו להתיישב במושב או כמי שעדיין "חושבים להתיישב במושב". על כך יש להוסיף שתנאי זה הינו אחד משבעה תנאים החלים על חברים, ואין בו כדי לשמש תחליף לקיום התנאים הנוספים האמורים בסעיף 1(ב) לחלק ב' לתקנון האגודה. 

גם האפשרות לראות את הנתבעים כמי שנהגו וכמי שנהגו בהם כחברי האגודה במשך תקופה סבירה אינה נראית לי. 

הביטוי היחידי לכך שנהגו בנתבעים כחברי המושב היה בכך שאפשרו להם להשתתף בבחירות לוועד האגודה, כאשר הדבר שירת בדרך-כלל את האינטרסים של המועמדים הממשיים לחברות בוועד האגודה, בעוד שכיום, כאשר קיימת תחרות של ממש בבחירות לוועד האגודה, קמו עוררים על חברותם של הנתבעים באגודה. 

ביטוי ממשי לכך שנהגו באדם כחבר האגודה צריך להתבטא במרכיבים חיוניים המאפיינים את התנהגות חברי האגודה, כמו השתתפות בזכויות ובחובות החברים, השתתפות בתשלום המס, מגורים במושב או כוונה ממשית וריאלית להתגורר במושב תוך זמן סביר, ומרכיבים שיש בהם כדי לאפיין את ההתנהגות בפועל של חברי המושב. 

במקרה זה, בו הנתבעים אינם מתגוררים במושב מזה שנים רבות, אינם נושאים בנטל המס של החברים ואינם מתנהגים בשום דרך בה מתנהגים חברי האגודה, פרט להשתתפות בבחירות לוועד האגודה, נראה לי שלא ניתן לראות אותם כמי שנהגו וכמי שנהגו בהם כחברי האגודה. 

הטענה שיש לראות את החלטת רשם האגודות, שדחה את דרישתם של חברים מהאגודה למחוק חלק מהנתבעים מפנקסי החברים, כמעשה בית-דין כלפי התובע ביחס לנתבעים, אינה נראית לי. 

מבחינה זאת, נראה לי שניתן להתערב בהחלטת הרשם, כאשר לא התקיימו התנאים החיוניים האמורים בתקנון האגודה ובתקנות האגודות השיתופית. 

בקשר לכך, נראה לי שיש חשיבות גם לרציונל שהמשתתפים בבחירות לוועד האגודה צריכים להיות בעלי אינטרסים לגיטימיים בתפקוד האגודה, בעוד שהנתבעים היו חסרי כל אינטרסים ממשיים ביחס לנעשה באגודה, כך שמבחינתם לא הייתה כל משמעות ממשית לחברותם באגודה פרט לרצונם לסייע למקורביהם להיבחר לוועד האגודה. 

גם ההוראה בסעיף 6(ב) לחלק ב' לתקנון האגודה, לפיה נפסקת חברות של חבר "בעקרו את מושבו מהמושב", יכולה להיות ישימה במקרה זה. 

אכן, הפירוש המילולי של ההוראה מתייחס לאדם שהתגורר בעבר במושב ועקר את מושבו מהמושב, אך המשמעות התכליתית של ההוראה האמורה משקפת את הרציונל, שמי שאינו מתגורר וחי במושב אינו יכול להיחשב כחבר מושב, ויש בכך כדי להוסיף ולחזק את הרציונל המשתקף במכלול ההוראות של התקנון, שאין במחשבה ערטילאית להתיישב במושב, כשאין כל סיכוי למימוש המחשבה תוך זמן סביר, כדי להצדיק הענקת חברות באגודה. 

אכן, יש צורך בקבלת החלטה פורמאלית של הוועד להפסקת חברות בעמותה אם חדלו בו הסגולות הדרושות לחברות על-פי הוראות תקנות האגודה, לאור תקנה 5(א)(4) לתקנות האגודות השיתופיות, אך בנסיבות העניין נראה לי שאין באי-קבלת החלטה של הוועד בקשר לכך כדי ליצור יש מאין זכויות של חברות באגודה, בהיעדר כל תשתית ממשית לקיום התנאים הבסיסיים החיוניים לקבלת הנתבעים כחברים באגודה. 

במקרה זה מדובר במצב בו מלכתחילה לא התקיימו התנאים לקבלת חברות, ואף אם יש צורך בקבלת החלטה של הוועד, יש מקום להתערבות שיפוטית במצב בו נמנע הוועד מלקבל החלטה על הפסקת חברות, כפי שצריך הוא לעשות על-פי הוראות התקנות והתקנון של האגודה בנסיבות העניין. 

14.
ביחס לטענות המניעות והשיהוי – עקב הזמן הרב שחלף והעובדה שהתובע השלים בעבר עם השתתפות הנתבעים בבחירות בהן היה מועמד לוועד האגודה – נראה לי כי אין בכך בנסיבות העניין כדי להצדיק הימנעות ממתן הסעד המבוקש (בג"ץ 1438/98 התנועה המסורתית נ' השר לענייני דתות [6]). 

5129371

54678313בקשר לכך לא הצביעו הנתבעים על כל נזק שנגרם להם כתוצאה מהשיהוי בהגשת התביעה, ומבחינה זאת היה בשיהוי זה כדי להחריף את האבסורד שהיה בראיית הנתבעים כחברי האגודה, על-אף הזמן הרב שחל, ללא כל אפשרות של מימוש האפשרות של הנתבעים להתיישב במושב. 

5129371מבחינה זאת נראה לי, שגם לו היה ניתן לראות את הנתבעים כחברי האגודה בשנים הראשונות לאחר קבלתם כחברים באגודה, לאור האפשרות שייתכן שהם חשבו להתיישב במושב, דבר שאינו נראה לי, הרי שככל שחלפו השנים מבלי שתיראה באופק כל אפשרות ממשית להתיישבותם במושב, התחזקו השיקולים לאי-ראייתם כחברי האגודה. 

במצב זה נראה לי, שאין השיהוי והמניעות שוקלים כנגד המצב הבלתי תקין שנוצר, בו משמשים הנתבעים כ"חברי האגודה" כביכול רק כדי לממש את זכות ההצבעה לוועד האגודה, ובדרך כזאת להשפיע על הרכב ועד האגודה, מבלי שיוכלו להצביע על כל אינטרס לגיטימי שיכול להיות להם בקביעת זהות חברי הוועד של האגודה ומבלי שיהא לכך כל בסיס ממשי בתקנות האגודות השיתופיות ובתקנון האגודה לקבלתם או להשארתם כחברים באגודה. 

ברוך אזולאי 54678313-7199/99

15.
לאור האמור, אני נותן פסק-דין הצהרתי כמבוקש, הקובע כי הנתבעים אינם חברי האגודה – הנתבעת 1, ואינם רשאים להשתתף בבחירות לוועד האגודה ומוסדותיה, ואני מחייב את הנתבעים יחד ולחוד לשלם לתובע הוצאות משפט ושכר טרחת עורך-דין בסך 15,000 ש"ח בתוספת מע"מ.

ניתן היום, י"א בסיוון תש"ס (14.6.2000) בהיעדר הצדדים.

נוסח זה כפוף לשינויי עריכה וניסוח

